Kristján Möller samgönguráðherra sagði í útvarpsviðtali í dag að hann ætlaði ekki að halda til streitu afnámi gjaldtöku af Hvalfjarðargöngum . Guðbjartur Hannesson , samflokksmaður samgönguráðherra , þingmaður Samfylkingar hér í kjördæminu er ekki á sama máli enda var það eitt helsta baráttumál frambjóðenda Samfylkingarinnar í Norðvesturkjördæmi fyrir síðustu þingkosningar að fella niður gjald af Hvalfjarðargöngum . Þeir efndu m.a. til opinberra mótmæla við gjaldskýli ganganna og gáfu ferðamönnum frímiða í göngin . Þar fór fremstur í flokki Guðbjartur Hannesson . „ Það eru vonbrigði að samgönguráðherra skuli ekki setja afnám gjaldtökunnar í forgang . Hinsvegar er skiljanlegt að á meðan menn fá milljarð í tekjur á ári fyrir gjaldtökuna er freistandi að halda henni áfram . Ég er aftur á móti viss um að þetta verði endurskoðað á kjörtímabilinu , “ segir Guðbjartur . Honum finnst ekki í takti að á meðan allar þær stórframkvæmdir sem rætt hefur verið um í samgöngumálum séu án gjaldtöku , er einungis rukkað fyrir að aka um Hvalfjarðargöngin .